ЗАД НИЗКОМОРАЛНАТА МАШИНАЦИЯ СТОИ ПОГАЗВАНЕ НА ЗАКОНА

Видовете членове на БАН са определени в Закона за БАН. Към традиционните академик, член-кореспондент и чуждестранен член е добавена и категорията асоцииран член (хабилитираните учени на постоянна работа в Академията).

Видовете членство съответстват на академични (научни) звания. Тези звания се присъждат на научна база от научен орган – Събранието на академиците за академик, член-кореспондент и чуждестранен член и ВАК – за званията на асоциираните членове.

Нов вид членство в БАН може да се въведе само с промяна на закона за БАН. Общото събрание на БАН може да прави промени само на Устава на БАН и то при положение че поправките не противоречат на Закона за БАН. Ето защо, Общото събрание на БАН грубо си превиши правата преди няколко години  като въведе нов вид членство в БАН със звание ‘почетен член’. Това много добре си личи ако сравните чл.1(2) на Устава с член 1(2) на Закона. Почетното членство  и званието ‘почетен член’ не фигурират в Закона. Освен това, Общото събрание присъжда званието „почетен член” като академично звание без да е научен орган, оторизиран да присъжда академични/научни звания.

Дотук – за незаконността.  Тази незаконност прерастна в аморален цинизъм миналата седмица, когато Общото събрание прие скандалната поправка на ч**лен 50, ал.5 на Устава, така че почетните членове на БАН да могат да заемат изборна щатна длъжност в БАН без ограничения.** Като мотив към изменението е посочено, че "почетните членове трябва да имат възможности, в известна степен по-големи от тези на хабилитираните лица и останалите членове на академията и по този начин да се различават в определен смисъл от тях".

Излиза че Общото събрание може не само да избира нови членове на Академията с ново звание, но и че тези членове трябва да стоят по-високо от останалите членове.

На примера с досега избраните почетни членове акад. Вера Мутафчиева, Димитрий Паница и акад. Иван Юхновски – излиза че г-н Паница, който няма друго академично звание и съгласно Закона за БАН не е никакъв член на Академията и не може изобщо да заема изборна щатна длъжност в БАН, съгласно Устава на БАН може да заеме всякаква такава длъжност, при това без ограничения.

Ясно, че не за д-р Мутафчиева и г-н Паница е цялата тази машинация. Ясно, че това е един нагъл ход на председателя Юхновски. Машинацията е сложна, но незаконна, ходът е нагъл, но плитък. Защото, ако голяма част от марионетките в Общото събрание нямат никакъв морал, обществото вижда и оценява. Дебелоочието на Юхновски ще му излезе кисело.

ЛЛ